**แผนการจัดการเรียนรู้**

***“ศิลปะนำมาทำ (Abstract Art)”***



***ศิลปะนำมาทำ (Abstract Art)***

|  |  |  |
| --- | --- | --- |
| ระดับชั้นประถมศึกษาปีที่ 3 | | ทัศนศิลป์ (ศิลปะ) |
| คำอธิบายกิจกรรมการเรียนรู้  ศิลปะเป็นส่วนหนึ่งของชีวิตประจำวัน ล้วนแฝงอยู่ในทุกสิ่งรอบตัวเรา ไม่ว่าจะเป็นเสื้อผ้า ของใช้ ที่อยู่อาศัย ล้วนประกอบด้วยองค์ประกอบพื้นฐานทางศิลปะ นักเรียนควรได้ฝึกการใช้ประสาทสัมผัสทั้ง 5 ในการเรียนรู้และเชื่อมโยงศิลปะสู่ชีวิตจริง นำไปประยุกต์ใช้ และเห็นคุณค่าของสิ่งรอบตัว อีกทั้งศิลปะยังช่วยพัฒนาให้ผู้เรียนมีความคิดริเริ่มสร้างสรรค์ที่จะทำสิ่งใหม่ๆ มีจินตนาการ ชื่นชมความงาม มีสุนทรียภาพ ซึ่งสิ่งเหล่านี้ล้วนมีผลต่อคุณภาพชีวิตมนุษย์ ที่จะช่วยพัฒนาผู้เรียนทั้งด้านร่างกาย จิตใจ สติปัญญา อารมณ์ ส่งเสริมให้ผู้เรียนมีความเชื่อมั่นในตนเอง อันเป็นพื้นฐานในการทำงานและอยู่ร่วมกันในสังคมได้อย่างมีความสุข | | |
| เวลาเรียนที่แนะนำ | 4 คาบเรียนโดยประมาณ | |
| ทักษะเฉพาะที่พึงมี | ทักษะทางศิลปะ  การคิดวิเคราะห์ การคิดสร้างสรรค์ การคิดแก้ปัญหา  การทำงานเป็นทีม | |
| เนื้อหาที่ใช้ในการประเมิน   * **วิชาศิลปะ (ทัศนศิลป์)** * *เส้น สี รูปร่าง รูปทรง พื้นผิว ในธรรมชาติสิ่งแวดล้อมและงานทัศนศิลป์* * *วัสดุอุปกรณ์ที่ใช้สร้างงานทัศนศิลป์ประเภท งานวาด งานพิมพ์ภาพ* * *การใช้สี การลงสี การระบายสี* | | |

|  |
| --- |
| จุดประสงค์การเรียนรู้ |
| ***ด้านความรู้***   * เส้น สี รูปร่าง รูปทรง พื้นผิว ในธรรมชาติสิ่งแวดล้อมและงานทัศนศิลป์ * การใช้เส้น รูปร่าง รูปทรง สี และพื้นผิว วาดภาพถ่ายทอดความคิดความรู้สึก * วัสดุ อุปกรณ์ เทคนิควิธีการในการสร้างงานทัศนศิลป์ * เทคนิคการทำภาพพิมพ์   ***ด้านทักษะ/กระบวนการ***   * สามารถจำแนกทัศนธาตุของสิ่งต่างๆ ในธรรมชาติ สิ่งแวดล้อม และงานทัศนศิลป์ * เชื่อมโยงความรู้ทางศิลปะไปสู่การประยุกต์ใช้ในชีวิตจริงได้ * ใช้ความคิดริเริ่มสร้างสรรค์ในการแก้ปัญหาและสร้างสรรค์ชิ้นงานได้ * มีความกล้าในการแสดงอารมณ์และจินตนาการของตนเอง * มีทักษะในการทำงานเป็นทีม * มีทักษะการคิด   ***ด้านคุณลักษณะ***   * มีความมุ่งมั่นในการทำงาน * มีความสนใจใฝ่เรียนรู้ * มีความประณีต ละเอียดรอบคอบ * มีระเบียบวินัย | |
| เกณฑ์การประเมิน |
| * คุณภาพของแนวคิดของการคิดสะท้อนกลับและการอภิปราย * กระบวนการคิดจากการถามคำถามและการให้เหตุผลในการตอบ * ความคิดเห็นร่วมและความคิดเห็นเดิมที่สะท้อนให้เห็นจากชิ้นงานในห้องเรียน * การคิดวิเคราะห์โจทย์อย่างมีเหตุผลเป็นขั้นเป็นตอน * การคิดสร้างสรรค์ชิ้นงานจากการคิดคำถามและกิจกรรมการเรียนรู้ | |
| ความเชื่อมโยงต่อหลักสูตร |
| * ใช้ภาษาในการสื่อสาร สื่อความหมาย และนำเสนอได้อย่างชัดเจน * ให้เหตุผลประกอบการตัดสินใจและสรุปผลได้อย่างเหมาะสม * สามารถเรียนรู้และเข้าใจในการตั้งคำถาม * มีความคิดริเริ่มสร้างสรรค์ * ให้ความสำคัญและใส่ใจในความรู้สึกของผู้อื่น * รู้จักตนเอง * มีความสามารถในการสื่อสาร การคิด การแก้ปัญหา * มีความสามารถในการใช้ทักษะชีวิต | |
| ความเชื่อมโยงต่อวิชาอื่นๆ ที่เกี่ยวข้องกัน |
| * การจำแนกวัสดุสิ่งของรูปร่างรูปทรงด้วยศาสตร์ของวิชาคณิตศาสตร์ * ศักยภาพในการสร้างสรรค์ผลงาน สังเกต ทดลอง แก้ไขด้วยกระบวนการทางวิทยาศาสตร์ * เชื่อมโยงการอภิปราย แสดงความคิดเห็น และการนำเสนอด้วยศาสตร์ของวิชาภาษาไทย | |

|  |
| --- |
| **เว็บไซต์และสื่อสิ่งพิมพ์อื่นๆ** |
| * ตัวอย่างกิจกรรม * <https://www.youtube.com/watch?v=AtjeohCZFHE> * <https://www.youtube.com/watch?v=3hgK1MR_nxU> * <https://www.youtube.com/watch?v=23hWMvSrZx8> * <https://www.youtube.com/watch?v=yyvm8-r-LXY> | | |
| **เครื่องมือและอุปกรณ์การเรียนรู้** | |
| * วัสดุเหลือใช้ สิ่งของต่างๆ * กระดาษวาดรูป * สีโปสเตอร์ * แปรงทาสี/พู่กัน * จานสี * กล่อง | | |

*ตารางนี้แสดงถึงกระบวนการเรียนรู้ที่ผู้สอนอาจนำไปประยุกต์ใช้และประเมินผลได้ ซึ่งสามารถนำการจัดการเรียนรู้อื่นมามาประยุกต์ใช้ได้ด้วย และผู้สอนอาจหาวิธีปรับกระบวนการเรียนรู้ตามความเหมาะสมของกลุ่มผู้เรียนและสภาพแวดล้อมภายในโรงเรียน*

|  |  |  |  |
| --- | --- | --- | --- |
| **ขั้นที่** | **ระยะเวลา** | **บทบาทของผู้สอนและผู้เรียน** | **โอกาสหรือสิ่งที่นำมาใช้ประเมินผล** |
| 1 | ชั่วโมงที่  1 | *Kick off*  *กิจกรรม:* *ทดลองเล่นให้เป็นภาพ*   * ผู้สอนให้ผู้เรียนดูภาพงานศิลปะนามธรรมของศิลปินดังต่างๆ สังเกตเรื่องสีสัน ความรู้สึก แล้วให้ผู้เรียนสะท้อนอารมณ์ของตนเองเมื่อได้ดูภาพ อาจให้ผู้เรียนสะท้อนในรูปแบบของบทเพลง เช่นบรรยายเป็นจังหวะเมโลดี้ตามที่ผู้เรียนรู้สึก หรือบรรยายความรู้สึกผ่านสีหน้าท่าทาง * ผู้สอนให้ความรู้เกี่ยวกับศิลปะนามธรรมที่น่าสนใจ จากนั้นให้ผู้เรียนอภิปรายแสดงความคิดเห็นถึงวิธีการสร้างสรรค์ผลงานต่างๆ ของศิลปิน * ผู้สอนนำวัสดุอุปกรณ์มาให้ผู้เรียนดู ให้ผู้เรียนร่วมกันอภิปรายถึงลักษณะรูปร่างรูปทรง วิธีการใช้วัสดุต่างๆ สร้างงานศิลปะนามธรรม เช่น การขูด ขีด สะบัด กลิ้ง ถู ฯลฯ * ให้ผู้เรียนแบ่งกลุ่ม แล้วผู้สอนแจกวัสดุอุปกรณ์ที่แตกต่างกันให้แต่ละกลุ่ม เช่น *กลุ่มที่ 1* ฝาขวด ลูกแก้ว เชือก *กลุ่มที่ 2* ฟองน้ำ ถุงพลาสติก ลูกบอล *กลุ่มที่ 3* ยางวง แปรงสีฟัน ขวดน้ำ ซึ่งผู้สอนควรแจกวัสดุให้มีความหลากหลาย รวมทั้งวิธีการที่สามารถนำไปใช้ * ให้แต่ละกลุ่มทดลองนำวัสดุอุปกรณ์มาสร้างสรรค์ผลงานลงบนกระดาษ 1 แผ่นต่อ 1 วัสดุ สามารถเปลี่ยนสีที่ใช้และวิธีการได้ตามจินตนาการโดยให้ผู้เรียนเขียนวิธีการกำกับไว้ที่มุมกระดาษ เช่น ลูกแก้วใช้กลิ้ง ฟองน้ำใช้ปั๊ม แปรงสีฟันใช้ดีดสี ฯลฯ ซึ่งใน 1 วัสดุ สามารถทำได้หลากหลายวิธีให้ผู้เรียนค้นหาวิธีการและผลลัพธ์ที่เกิดขึ้นให้ได้มากที่สุด * ให้ผู้เรียนแต่ละกลุ่มนำผลงานมาจัดแสดงแบ่งตามหมวดหมู่ของวัสดุ เดินชมผลงานได้ตามอัธยาศัย ซึ่งผู้เรียนจะได้เรียนรู้เทคนิคในการใช้วัสดุอุปกรณ์ที่หลากหลาย จากผลงานของเพื่อนกลุ่มอื่นๆ ด้วย * ผู้สอนและผู้เรียนร่วมกันสรุปสิ่งที่ได้เรียนรู้จากกิจกรรม เทคนิควิธีการสร้างสรรค์ผลงาน | * ผู้เรียนสามารถตอบคำถามได้ * ผู้เรียนสามารถอธิบายเหตุผลในการได้มาซึ่งคำตอบได้ * ผู้เรียนสามารถแสดงความคิดเห็นได้อย่างมีเหตุมีผล เมื่อคิดเห็นต่างกับผู้อื่น * ผู้เรียนสามารถอธิบายลักษณะของ ทัศนธาตุได้ |
| **ขั้นที่** | **ระยะเวลา** | **บทบาทของผู้สอนและผู้เรียน** | **โอกาสหรือสิ่งที่นำมาใช้ประเมินผล** |
|  |  |  |  |
| 2 | ชั่วโมงที่  2 - 3 | *กิจกรรม:* *ศิลปะนำมาทำ*  *วัสดุที่ต้องใช้*   * *วัสดุเหลือใช้หรืออุปกรณ์ต่างๆ* * *สีโปสเตอร์* * *แปรงทาสี/พู่กัน* * *กระดาษ* * *จานสี* * ผู้สอนและผู้เรียนร่วมกันทบทวนความรู้ที่ได้จากกิจกรรมทดลองเล่นให้เป็นภาพ ถึงเทคนิควิธีการต่างๆ * ให้ผู้เรียนสร้างสรรค์ผลงานศิลปะนามธรรมโดยใช้ความรู้และทักษะต่างๆ ที่ได้เรียนรู้ในกิจกรรมก่อนหน้านี้ มาประยุกต์ดัดแปลงใช้งานเพื่อสร้างสรรค์ผลงานของตนเอง * ผู้สอนอาจให้ผู้เรียนทำสมาธิก่อนเริ่มทำงาน เช่น การหลับตา เปิดเพลงนึกถึงสีสันของผลงานที่จะถ่ายทอดออกมาเป็นอารมณ์ความรู้สึก ผ่านกระบวนการสร้างผลงาน สีสัน โดยไม่ยึดติดกับความเป็นรูปร่างหรือเรื่องราวที่เหมือนจริงมากนัก * ให้ผู้เรียนแบ่งกลุ่มทำงาน เปิดโอกาสให้ผู้เรียนแต่ละกลุ่มสามารถแลกเปลี่ยนวัสดุอุปกรณ์ในการสร้างสรรค์ผลงานร่วมกันได้ และสามารถทดลองเทคนิควิธีการใหม่ๆ ได้อย่างอิสระ เช่น การกลิ้งวัสดุทาสีลงบนภาพ การขูดขีด หรือใช้วัสดุอื่นๆ ที่หาได้เพิ่มเติมภายในห้องเรียน เป็นต้น โดยผู้สอนสามารถสังเกตกระบวนทำงาน วิธีการคิด และการสร้างสรรค์ผลงานของผู้เรียน | * การคิดสร้างสรรค์ชิ้นงานจากการเรียนรู้ * กระบวนการคิดจากการถามคำถามและการให้เหตุผลในการตอบ * ผู้เรียนสามารถแสดงความคิดเห็นได้อย่างมีเหตุมีผล เมื่อคิดเห็นต่างกับผู้อื่น * ผู้เรียนสามารถอธิบายลักษณะของ ทัศนธาตุได้ * กระบวนการทำงาน |
| **ขั้นที่** | **ระยะเวลา** | **บทบาทของผู้สอนและผู้เรียน** | **โอกาสหรือสิ่งที่นำมาใช้ประเมินผล** |
|  |  |  |  |
| 3 | ชั่วโมงที่  4 | *กิจกรรม:* *Gallery Walk*   * ผู้สอนและผู้เรียนร่วมกันนำผลงานของทุกคนมาจัดแสดงภายในห้องเรียน (อาจใช้วิธีการแขวนภาพหรือวางบนโต๊ะเรียน เพื่อให้ง่ายต่อการเคลื่อนย้ายและนำไปทำกิจกรรมต่อไป) * ผู้สอนแจกกระดาษ Post-it ให้ผู้เรียนเขียนอธิบายความรู้สึกเมื่อได้ชื่นชมผลงานของเพื่อนๆ แต่ละคน โดยให้ผู้เรียนเดินชมผลงาน แลกเปลี่ยนเรียนรู้ร่วมกันอย่างอิสระ และช่วยกันสร้างบรรยากาศของความเป็นกัลยาณมิตรที่ดีต่อกัน * เมื่อชมผลงานเรียบร้อยแล้ว ให้ผู้เรียนหยิบผลงานของตนเองมานั่งล้อมวงเพื่อ Show & Share ผลงานร่วมกัน * ให้ผู้เรียนนำเสนอผลงานของตนเอง โดยเน้นไปที่การเล่าเรื่องราวในภาพ กระบวนการสร้างสรรค์ผลงาน ทัศนธาตุที่ผู้เรียนเลือกใช้ สิ่งที่ชอบในงานของตนเองหรือสิ่งที่อยากพัฒนาต่อ และอาจให้ผู้เรียนคนอื่นๆ บอกถึงสิ่งที่ชื่นชอบในผลงานของเพื่อนด้วย | * การฟังอย่างลึกซึ้ง (สติ) * ผู้เรียนสามารถอธิบายเหตุผล และกระบวนการในการสร้างสรรค์ผลงานได้ * กระบวนการคิดจากการถามคำถามและการให้เหตุผลในการตอบ * ผู้เรียนสามารถแสดงความคิดเห็นได้อย่างมีเหตุมีผล เมื่อคิดเห็นต่างกับผู้อื่น |
| **ขั้นที่** | **ระยะเวลา** | **บทบาทของผู้สอนและผู้เรียน** | **โอกาสหรือสิ่งที่นำมาใช้ประเมินผล** |
|  |  | * ผู้สอนและผู้เรียนร่วมกันสรุปถึงประโยชน์ของศิลปะ และการนำวัสดุสิ่งของรอบตัวมาสร้างสรรค์ผลงานศิลปะ |  |

|  |  |  |  |  |
| --- | --- | --- | --- | --- |
|  | *ความคิดสร้างสรรค์*  *ระดมความคิดพร้อมค้นหาคำตอบ* | *ลำดับขั้นตอน*  ***(ลำดับขั้นก่อนหน้านี้)*** | ***การคิดอย่างมีวิจารณญาณ***  *ตั้งคำถามและประเมินความคิดและการสร้างผลงาน* | *ลำดับขั้นตอน*  ***(ลำดับขั้นก่อนหน้านี้)*** |
| ***จินตนาการ*** | * ใช้ความรู้สึก ใช้ความเห็นอกเห็นใจ   การสังเกต และอธิบายความเชื่อมโยง  ของความรู้ที่ได้รับไปสู่การประยุกต์ใช้   * สำรวจ ค้นหา ระดมความคิด | * 1, 2 * 1, 2 | * ทำความเข้าใจกรอบแนวคิดและขอบเขตของการสร้างผลงาน * ทบทวนความรู้ ความคิดเห็น และเปรียบเทียบเพื่อหามุมมองในการสร้างผลงาน | * 1, 2 * 1, 2 |
| ***สอบถาม*** | * เพื่อสร้างความสัมพันธ์ สร้างมุมมองเชิงบูรณาการ สร้างวินัย และอื่นๆ * ลองเล่นหรือทำสิ่งที่แตกต่าง เพิ่มความเสี่ยงและคิดนอกกรอบ | * 1, 2, 3 * 2 | * ระบุจุดแข็งและจุดอ่อนของผลงานกับข้อโต้แย้ง คำอ้างและความเชื่อ * ความท้าทายในกระบวนการสร้างผลงาน ตรวจสอบความถูกต้อง วิเคราะห์ช่องว่างในการเรียนรู้ | * 3 * 2, 3 |
| ***ลงมือทำ***  ***และแบ่งปัน*** | * นึกภาพ แสดงสิ่งที่คิด ผลิต คิดค้นวิธีการใหม่ๆ หาวิธีการพัฒนาผลงาน * ชื่นชมมุมมองความแปลกใหม่ในการสร้างผลงาน | * 2 * 3 | * ประเมิน หาพื้นฐาน แสดงความคิดเห็น   มีผลิตผลเชิงตรรกะ มีเกณฑ์จริยธรรม  หรือสุนทรียศาสตร์ มีการหาเหตุผล   * ตระหนักถึงอคติทางมุมมองของตนเอง (ตามที่ได้รับจากผู้อื่น) ความไม่แน่นอน ข้อจำกัดของวิธีการสร้างผลงาน | * 3 * 3 |

*เกณฑ์การให้คะแนนนี้ได้กล่าวถึงเพียงมิติเดียวในส่วนของการให้คะแนนทั่วไปตามที่อธิบายข้างต้น นับเป็นวิธีหนึ่งที่แสดงให้เห็นว่าครูผู้สอนสามารถอธิบายและให้คะแนนตามผลงานของผู้เรียน ขอแนะนำว่าครูผู้สอนควรกำหนดระดับของความสำเร็จในมิติอื่นๆ ของเกณฑ์การให้คะแนนด้วย*

|  |  |  |  |  |
| --- | --- | --- | --- | --- |
| ***ระดับการคิด*** | ***ระดับ 1*** | ***ระดับ2*** | ***ระดับ3*** | ***ระดับ4*** |
| ***จินตนาการ***  *ความรู้สึก ความเอาใจใส่ การสังเกต*  *การอธิบายเพื่อเชื่อมโยงระหว่างความรู้ที่ได้รับไปสู่การประยุกต์ใช้*  ***(ขั้นตอนที่ 1, 2)*** | ผู้เรียนแสดงให้เห็นการให้  ความร่วมมือกับกิจกรรม  น้อย | ผู้เรียนแสดงให้เห็นการให้  ความร่วมมือกับกิจกรรม  ค่อนข้างน้อย | ผู้เรียนแสดงให้เห็นการให้  ความร่วมมือกับกิจกรรม  อย่างชัดเจน | ผู้เรียนแสดงให้เห็น  ความกระตือรือร้นและมีส่วนร่วม  ในกิจกรรมอย่างชัดเจน |
| ***ลงมือทำและแบ่งปัน***  *แสดงสิ่งที่คิด ค้นหาวิธีการสร้างสรรค์ผลงานใหม่ๆ หาวิธีพัฒนาผลงาน ชื่นชมมุมมองความแปลกใหม่ในการสร้างผลงาน*  ***(ขั้นตอนที่ 2, 3 )*** | ผลงานและการอธิบายกระบวนการสร้างผลงาน ยังมีข้อจำกัดของการยกตัวอย่างประกอบเหตุและผลของการได้มาซึ่งวิธีการสร้างสรรค์ผลงาน | ผลงานและการอธิบายกระบวนการสร้างผลงานมีการยกตัวอย่างประกอบเหตุและผลของการได้มาซึ่งวิธีการบ้าง แต่ยังเบี่ยงเบนไปจากความรู้เดิมเล็กน้อย | ผลงานและการอธิบายกระบวนการสร้างผลงานมีการยกตัวอย่างประกอบเหตุและผลของการได้มาซึ่งวิธีการที่ชัดเจน มีการอ้างอิงสิ่งที่ได้เรียนรู้มาเชื่อมโยงประกอบ มีเหตุผลที่น่าเชื่อถือ มีการอภิปรายแนวคิดเพิ่มเติมแต่แนวคิดยังคล้ายกับที่เคยมีมาก่อนหน้านี้ แต่ปรับใหม่เป็นรูปแบบของตัวเอง | ผลงานและการอธิบายกระบวนการสร้างผลงานมีการยกตัวอย่างประกอบเหตุและผลของการได้มาซึ่งวิธีการที่ชัดเจน มีการอ้างอิงสิ่งที่ได้เรียนรู้มาเชื่อมโยงประกอบ มีเหตุผลที่น่าเชื่อถือ มีการอภิปรายแนวคิดเพิ่มเติมที่ต่างไปจากที่เคยมีมาแต่เดิมเป็นตัวของตัวเองชัดเจน |